Ha egy dogmatikus evolucionista elméletet vallanánk, akkor az természettudományos képtelenség lenne, mert azt állítaná, hogy valami olyat ad, amije nincsen.

Így kezdte Semjén azt a Hír Tv-ben rendezett ámokfutást, amely során nem kímélt se istent, se embert. Orbán Viktor helyettese arról beszélt, hogy az evolúció és a teremtés gondolata között nincs igazán ellentmondás, mert

a teremtés azt mondja, hogy az abszolútum, az Isten, a fejlődést beleprogramozta az anyagba, energiába, és ez bomlik ki a történelem során. De eleve benne kell lennie ahhoz, hogy ki tudjon fejlődni.

Hogy ez pontosan mit jelent, azt nem igazán értjük, de Semjén evolúcióval kapcsolatos zárógondolata is megér egy misét:

Azt is kell látni, hogy az evolúció egy hipotézis. Logikai problémák is vannak vele. Azok a fajok maradtak fenn, amelyek alkalmazkodtak a környezethez. Mely fajok alkalmazkodtak a környezethez? Azok, amelyek fennmaradtak.

A miniszterelnök-helyettes még szívesen beszélt volna ilyesmikről, a Hír Tv műsorvezetője viszont kaján mosollyal lekeverte, mondván

térjünk inkább vissza a kormány szerkezetéhez.

Csak hogy tudományos szempontból is helyre tegyük azt az embert, aki, ha Orbán Viktorral hirtelen történne valami, átvehetné a helyét, eláruljuk, hogy az evolúció nem hipotézis. Nem elmélet, nem valamilyen idea, amiben hinni kell (mint például Isten), hanem a tudomány állása szerint

az evolúció olyan tény, mint a gravitáció.

Elméletek legfeljebb az evolúció mikéntjéről vannak, mert ahogy fejlődnek a kutatási technológiák, ahogy megismerünk egyre több mikrobiológiai részletet, úgy cáfolódnak meg egyes elképzelések és születnek újak. De abban az alapvetésben, hogy a fajok folyamatosan változnak, hogy jobban alkalmazkodjanak az őket körülvevő környezethez (beleértve más fajokat), és így növeljék fennmaradásuk esélyét, minden valamirevaló kutató egyetért. Az evolúció alapállítását nagy butaság tautológiává degradálni, hiszen egymástól függetlenül rengeteg biogeográfiai, genetikai, paleontológiai bizonyíték igazolja ezt az alapállítást. Ettől tény. A legközelebbi tévészereplés előtt javasoljuk a miniszterelnök-helyettesnek elolvasni például korábbi interjúnkat Kampis Györggyel, A fajok eredete magyar fordítójával, nagyon okosakat mond.

Semjén gondolatmenetét a remek Critical Biomass blog is szétszedte.